รายงานจากคณะกรรมการตรวจสอบ
________________________________________________________________________________________________

เรียน ผู้ถือหุ้น บริษัท เซ็นทรัลพัฒนา จำกัด (มหาชน)

คณะกรรมการตรวจสอบ ประกอบด้วยกรรมการผู้ทรงคุณวุฒิที่มีความเป็นอิสระ 3 คน โดยนายไพฑูรย์
ทวีผล ประธานคณะกรรมการตรวจสอบ
เป็นผู้มีความรู้และประสบการณ์เพียงพอในการสอบทานความน่าเชื่อถือได้ของงบการเงิน ในปี 2552
การประชุมของคณะกรรมการตรวจสอบมีทั้งสิ้น 11 ครั้ง
กรรมการตรวจสอบทุกคนเข้าร่วมการประชุมทุกครั้ง ซึ่งการประชุมในบางครั้ง
คณะกรรมการตรวจสอบได้หารือร่วมกับกรรมการผู้จัดการใหญ่ ผู้บริหาร ผู้สอบบัญชี
ผู้ตรวจสอบภายใน และกรรมการจากภายนอกอื่นที่ไม่เป็นผู้บริหารตามวาระอันสมควร
และได้รายงาน แสดงความเห็น และให้ข้อเสนอแนะอย่างอิสระตามที่พึงจะเป็น

คณะกรรมการตรวจสอบรายงานผลการดำเนินงานต่อคณะกรรมการบริษัทเป็นประจำอย่างน้อยไตรมาสละครั้ง
ซึ่งสรุปสาระสำคัญของผลการดำเนินงาน การให้ความเห็นและข้อสังเกตในเรื่องต่างๆ ดังนี้

ความถูกต้อง ครบถ้วน และเชื่อถือได้ของรายงานทางการเงิน

สอบทานงบการเงินรายไตรมาส งบการเงินประจำปี
และพิจารณาแผนการตรวจสอบและรายงานผลการตรวจสอบระบบควบคุมภายในที่มีนัยสำคัญ
ร่วมกับผู้บริหาร และผู้สอบบัญชี ตลอดจนพิจารณาความสำคัญของการเลือกใช้นโยบายการบัญชี
การจัดทำรายงานทางการเงินโดยถูกต้องตามที่ควรในสาระสำคัญตามหลักการบัญชีที่รับรองทั่วไป
ซึ่งคณะกรรมการตรวจสอบให้ความเห็นและข้อเสนอแนะแก่ผู้สอบบัญชีและผู้บริหารเพื่อเป็นประโยชน์ในการปรับปรุงการปฏิบัติงานที่เกี่ยวข้อง
และเพื่อเตรียมความพร้อมสำหรับการเปลี่ยนแปลงการใช้มาตรฐานการบัญชีไทยสู่มาตรฐานบัญชีสากล

ความเพียงพอของระบบควบคุมภายในและการตรวจสอบภายใน

สอบทานผลการประเมินความเพียงพอของระบบการควบคุมภายใน
และกำกับดูแลงานตรวจสอบภายใน ให้ปฏิบัติสอดคล้องตามมาตรฐานวิชาชีพ
โดยใช้วิธีการตรวจสอบตามฐานความเสี่ยง (Risk-based Audit Approach)
วิธีประเมินระบบควบคุมภายในตามมาตรฐานของ COSO
และใช้โปรแกรมคอมพิวเตอร์สนับสนุนงานตรวจสอบ
พร้อมทั้งให้ข้อเสนอแนะทั้งต่อสำนักตรวจสอบภายในและฝ่ายบริหาร เพื่อปรับปรุงการปฏิบัติงาน
ตลอดจนได้พิจารณาและให้การสนับสนุนด้านอัตรากำลังและการพัฒนาบุคลากรของสำนักตรวจสอบภายในอย่างต่อเนื่อง
ซึ่งคณะกรรมการตรวจสอบมีความเห็นว่า ระบบการควบคุมภายในของบริษัทมีความเพียงพอ
การตรวจสอบภายในมีความเป็นอิสระและเหมาะสม

การปฏิบัติตามกฏหมายว่าด้วยหลักทรัพย์และตลาดหลักทรัพย์ ข้อกำหนดของตลาดหลักทรัพย์
และกฏหมายที่เกี่ยวข้องกับธุรกิจของบริษัท

สอบทานให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย
และกฎหมายที่เกี่ยวข้องกับธุรกิจของบริษัทอย่างสม่ำเสมอ ซึ่งคณะกรรมการตรวจสอบมีความเห็นว่า
รายการที่บริษัทต้องปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย
และกฎหมายที่เกี่ยวข้องกับธุรกิจที่ได้สอบทานนั้นมีความถูกต้องตามข้อกฏหมายที่เกี่ยวข้อง

รายการที่อาจมีความขัดแย้งทางผลประโยชน์

สอบทานและพิจารณารายการที่เกี่ยวโยงกัน
หรือรายการที่อาจมีความขัดแย้งทางผลประโยชน์ให้เป็นไปตามกฏหมายและข้อกำหนดของตลาดหลักทรัพย์แห่งประเทศไทย
เพื่อให้มั่นใจว่ารายการดังกล่าวสมเหตุสมผลและเป็นประโยชน์สูงสุดต่อบริษัท
ซึ่งคณะกรรมการตรวจสอบ มีความเห็นว่า รายการที่เกี่ยวโยงกันที่ได้พิจารณานั้น
เป็นการทำธุรกิจตามปกติ มีความสมเหตุสมผล และเป็นประโยชน์สูงสุดต่อบริษัท
และได้ให้ความเห็นแก่ฝ่ายบริหารเพื่อใช้เป็นแนวทางมาตรฐานในการปฏิบัติงาน

ความเหมาะสมของผู้สอบบัญชี การพิจารณา คัดเลือก และเสนอแต่งตั้งผู้สอบบัญชี

ประเมินความเป็นอิสระและผลการปฏิบัติงานปี 2552 ซึ่งเป็นปีที่สี่ของบริษัทสอบบัญชี
แต่เป็นปีแรกของผู้สอบบัญชีรายนี้ ผลการปฏิบัติงานโดยรวมจัดว่าน่าพอใจ
และพิจารณาความเหมาะสมของค่าตอบแทนงานบริการสอบบัญชีเปรียบเทียบกับขอบเขตและปริมาณงาน
แล้วจึงให้ความเห็นชอบเสนอต่อคณะกรรมการบริษัทให้แต่งตั้งบริษัท เคพีเอ็มจี ภูมิไชย สอบบัญชี
จำกัด เป็นผู้สอบบัญชีของบริษัทสำหรับปี 2553 โดยมีค่าตอบแทนเป็นจำนวนเงิน 1,510,000 บาท
คณะกรรมการตรวจสอบได้ประชุมร่วมกับผู้สอบบัญชีโดยไม่มีฝ่ายจัดการเข้าร่วมประชุม จำนวน 1
ครั้ง
เพื่อขอความเห็นจากผู้สอบบัญชีในเรื่องการปฏิบัติงานและการประสานงานร่วมกับฝ่ายจัดการที่เกี่ยวข้อง
และให้ข้อเสนอแนะแก่ทั้งผู้สอบบัญชีและฝ่ายจัดการเพื่อใช้ประโยชน์ในการปฏิบัติงานร่วมกันให้มีประสิทธิภาพมากขึ้น

ความเห็น และข้อสังเกตโดยรวมจากการปฏิบัติหน้าที่ตามกฏบัตร

จากการประเมินผลการปฏิบัติงานตนเองของคณะกรรมการตรวจสอบ ประจำปี 2552 เมื่อวันที่ 18
มกราคม 2553
ใน 5 หมวด ได้แก่ หมวดองค์ประกอบของคณะกรรมการตรวจสอบ หมวดการฝึกอบรมและทรัพยากร
หมวดการประชุม
หมวดกิจกรรมของคณะกรรมการตรวจสอบ และหมวดความสัมพันธ์กับผู้จัดการสำนักตรวจสอบภายใน
ผู้สอบบัญชีและผู้บริหาร
ผลการประเมินโดยรวมสรุปว่า ได้ปฏิบัติงานอย่างเพียงพอและครบถ้วน ในระดับน่าพอใจมาก
ซึ่งคณะกรรมการตรวจสอบให้ความเห็นและข้อสังเกตโดยรวมแก่ฝ่ายจัดการ
เพื่อใช้เป็นแนวทางในการปฏิบัติงานร่วมกัน

รายการอื่นที่ผู้ถือหุ้น และผู้ลงทุนทั่วไปควรทราบ ภายใต้ขอบเขตหน้าที่
และความรับผิดชอบที่ได้รับมอบหมายจากคณะกรรมการบริษัท

การกำกับดูแลกิจการที่ดี

ส่งเสริมและติดตามความคืบหน้าของกระบวนการพัฒนาการกำกับดูแลกิจการที่ดีอย่างต่อเนื่อง
โดยให้แนวทางและข้อเสนอแนะที่เป็นประโยชน์ต่อการพัฒนา
รวมทั้งเปิดช่องทางให้ผู้มีส่วนได้เสียกลุ่มต่างๆสามารถแจ้งเรื่องราวร้องเรียน หรือเบาะแสใดๆ
มายังคณะกรรมการตรวจสอบได้โดยตรง (Whistle-blowing System)
เพื่อสั่งการให้ติดตามหาข้อเท็จจริง และดำเนินการตามแนวทางที่ควรจะเป็น
เพื่อให้บริษัทมีการกำกับดูแลการดำเนินงานอย่างโปร่งใส

การบริหารความเสี่ยง

สอบทานให้บริษัทมีกระบวนการบริหารความเสี่ยงระดับองค์กรอย่างเป็นระบบมาตรฐานที่เหมาะสม
มีประสิทธิภาพและเกิดประสิทธิผล
และให้ข้อเสนอแนะเพื่อสนับสนุนให้บริษัทมีระบบการบริหารความเสี่ยงการทุจริต
โดยประธานคณะกรรมการตรวจสอบ
ดำรงตำแหน่งเป็นประธานที่ปรึกษาของคณะกรรมการบริหารความเสี่ยง
ซึ่งได้เข้าร่วมประชุมกับคณะกรรมการบริหารความเสี่ยงทุกครั้ง
เพื่อพิจารณาและแสดงความคิดเห็นต่อรายงานผลและรายงานความคืบหน้าการบริหารความเสี่ยงของบริษัท
โดยแลกเปลี่ยนความรู้และข้อมูลเกี่ยวกับความเสี่ยงและการควบคุมภายในที่มีหรือที่อาจมีผลกระทบต่อบริษัท
ร่วมกับคณะกรรมการบริหารความเสี่ยง คณะทำงานบริหารความเสี่ยงและฝ่ายบริหาร

  นายไพฑูรย์ ทวีผล

ประธานคณะกรรมการตรวจสอบ

22 กุมภาพันธ์ 2553

รายงานคณะกรรมการสรรหาและกำหนดค่าตอบแทน

ในปี 2552 คณะกรรมการสรรหาและกำหนดค่าตอบแทน
ได้ปฏิบัติหน้าที่ตามข้อบังคับของคณะกรรมการสรรหาและกำหนดค่าตอบแทน
โดยมีการประชุมรวมทั้งสิ้น 2 ครั้ง สรุปสาระสำคัญของการปฏิบัติหน้าที่ได้ดังนี้

1.  พิจารณาสรรหาบุคคลที่มีคุณสมบัติเหมาะสมเป็นกรรมการ เพื่อเสนอต่อคณะกรรมการบริษัท
    และที่ประชุมสามัญผู้ถือหุ้นพิจารณาแต่งตั้งกรรมการแทนกรรมการที่ออกตามวาระประจำปี 2552
    นอกจากนี้ได้มีการพิจารณาเสนอแต่งตั้ง นายการุณ กิตติสถาพร เป็นกรรมการอิสระของบริษัท
    เพื่อทดแทนตำแหน่งกรรมการที่ว่าง เนื่องจากการครบวาระของ นายเอนก สิทธิประศาสน์
    กรรมการที่เป็นผู้บริหาร โดยนำเสนอต่อคณะกรรมการบริษัท
    และที่ประชุมสามัญผู้ถือหุ้นพิจารณาอนุมัติ

2.  พิจารณากำหนดค่าตอบแทน ประจำปี 2552 สำหรับคณะกรรมการบริษัท
    และคณะกรรมการชุดย่อย ซึ่งประกอบด้วย คณะกรรมการตรวจสอบ
    คณะกรรมการสรรหาและกำหนดค่าตอบแทน และคณะกรรมการบริหารความเสี่ยง
    เพื่อเสนอต่อคณะกรรมการบริษัท และที่ประชุมสามัญผู้ถือหุ้นพิจารณาอนุมัติ
    โดยได้มีการพิจารณาความเหมาะสมของหน้าที่ความรับผิดชอบ ผลการปฏิบัติงาน
    และเปรียบเทียบกับบริษัทในกลุ่มธุรกิจเดียวกัน

3.  พิจารณาแผนการสืบทอดตำแหน่งผู้บริหารระดับสูงของบริษัท

4.  พิจารณารูปแบบการกำหนดโครงสร้างค่าตอบแทนสำหรับผู้บริหารระดับสูง

5.  พิจารณานโยบายเกี่ยวกับคุณสมบัติความเป็นอิสระของกรรมการบริษัท
    โดยกำหนดเกณฑ์การถือครองหลักทรัพย์ให้เข้มงวดกว่าเกณฑ์ที่สำนักงาน ก.ล.ต. กำหนด คือ
    กรรมการอิสระสามารถถือครองหลักทรัพย์ของบริษัทได้ไม่เกิน
    ร้อยละ 0.5 ของของจำนวนหุ้นที่มีสิทธิออกเสียงทั้งหมดของบริษัท บริษัทใหญ่ บริษัทย่อย
    บริษัทร่วมหรือนิติบุคคลที่อาจมีความขัดแย้ง โดยให้นับรวมหุ้นที่ถือโดยผู้ที่เกี่ยวข้องด้วย

6.  พิจารณากำหนดให้กรรมการบริษัทควรดำรงตำแหน่งกรรมการบริษัทจดทะเบียนในตลาดหลักทรัพย์แห่งประเทศไทยไม่เกิน
    5 บริษัท

7.  พิจารณาทบทวนหน้าที่ความรับผิดชอบ
    และการปฏิบัติหน้าที่ตามข้อบังคับของคณะกรรมการสรรหาและกำหนดค่าตอบแทน
    โดยในปีนี้ได้มีการปรับปรุงข้อบังคับคณะกรรมการสรรหาและกำหนดค่าตอบแทน
    เพื่อให้เป็นปัจจุบันและสอดคล้องตามหลักการกำกับดูแลกิจการที่ดี

8.  พิจารณาและให้ความเห็นเกี่ยวกับนโยบายและการดำเนินงานด้านทุนมนุษย์ของบริษัท
    เพื่อรองรับการขยายตัวของธุรกิจ
    พร้อมทั้งแนวทางการพัฒนาและการประเมินผลให้มีความเหมาะสม

9.  พิจารณากำหนดเป้าหมาย และประเมินผลการปฏิบัติงานของกรรมการผู้จัดการใหญ่

10. รายงานการดำเนินงานของคณะกรรมการสรรหาและกำหนดค่าตอบแทนให้คณะกรรมการบริษัทรับทราบทุกครั้งที่มีการประชุม

ทั้งนี้ ในปี 2552
คณะกรรมการสรรหาและกำหนดค่าตอบแทนได้ปฏิบัติงานที่ได้รับมอบหมายอย่างเต็มความสามารถ
และเป็นอิสระ โดยให้ความเห็นอย่างตรงไปตรงมาเพื่อประโยชน์สูงสุดของบริษัทฯ ผู้ถือหุ้นทุกราย
รวมถึงผู้มีส่วนได้เสียอื่นๆ อย่างเพียงพอและเหมาะสม

นายจักก์ชัย พานิชพัฒน์

ประธานคณะกรรมการสรรหาและกำหนดค่าตอบแทน

รายงานคณะกรรมการบริหารความเสี่ยง

คณะกรรมการบริษัทได้ตระหนักถึงความสำคัญเป็นอย่างยิ่งของการบริหารความเสี่ยง (Risk
Management) และการควบคุมความเสี่ยงอย่างเป็นระบบและมีประสิทธิภาพ
ภายใต้ภาวะการเปลี่ยนแปลงและการขยายตัวอย่างต่อเนื่องของธุรกิจ
โดยกำหนดเป็นนโยบายการบริหารความเสี่ยงต้องอยู่ทุกกระบวนการในการดำเนินธุรกิจ
และดำเนินการเพื่อให้มั่นใจว่าความเสี่ยงนั้นได้รับการบ่งชี้และจัดการให้อยู่ในระดับที่บริษัทฯ
ยอมรับได้ โดยมีคณะกรรมการบริหารความเสี่ยง
ทำหน้าที่ในการสนับสนุนการนำการบริหารความเสี่ยงไปปฏิบัติทั่วทั้งองค์กรแบบบูรณาการ ทั้งนี้
การดำเนินการด้านบริหารความเสี่ยงที่สำคัญในปี 2552 มีดังต่อไปนี้

1)  ความเสี่ยงด้านกลยุทธ์ (Strategic Risk)
    มุ่งเน้นการดำเนินแผนกลยุทธ์ให้เป็นไปในทิศทางเดียวกันกับพันธกิจและแผนธุรกิจของบริษัทฯ
    และให้มั่นใจได้ว่าการกำหนดกลยุทธ์และวัตถุประสงค์ของบริษัทสอดคล้องกับความเสี่ยงที่บริษัทฯ
    ยอมรับได้

2)  ความเสี่ยงด้านปฏิบัติการ (Operation Risk) มุ่งเน้นกระบวนการปฎิบัติงานทุกขั้นตอน
    โดยให้ครอบคลุมทุกกระบวนการ การลงทุน เทคโนโลยีสารสนเทศ บุคลากรในการปฎิบัติงาน
    รวมถึงความเสี่ยงด้านความปลอดภัย ที่อาจส่งผลกระทบต่อชีวิตและทรัพย์สินขององค์กรได้

3)  ความเสี่ยงด้านกฏระเบียบ (Compliance Risk) มุ่งเน้นการปฎิบัติตามกฏระเบียบ
    ทั้งภายในและภายนอกองค์กร รวมถึงกฏหมายต่างๆ ที่เกี่ยวข้อง อย่างเคร่งครัด

4)  ความเสี่ยงด้านการเงิน (Financial Risk) มุ่งเน้นการบริหารองค์กร
    โดยใช้นโยบายทางการเงินอย่างระมัดระวังภายใต้งบประมาณที่กำหนด
    เพื่อให้ได้รับผลตอบแทนที่เหมาะสม
    และให้เกิดความเชื่อมั่นว่ามีการบริหารความเสี่ยงและการควบคุมภายในมีประสิทธิภาพเพียงพอกับระดับความเสี่ยงที่ยอมรับได้
    และเหมาะสมกับสภาพแวดล้อมที่เปลี่ยนแปลงไปอย่างรวดเร็ว

การมีส่วนร่วมรับผิดชอบในการบริหารความเสี่ยงของทุกหน่วยงาน
มีการพิจารณาความเสี่ยงของทุกศูนย์การค้าที่เปิดดำเนินการและทุกกระบวนการที่มีนัยสำคัญ
รวมถึงข้อเสนอแนะที่เป็นประโยชน์ เพื่อนำมาจัดทำแผน และมีกระบวนการติดตาม
ผลการดำเนินงานตามแผนอย่างเป็นระบบ เพื่อป้องกันความสูญเสีย
และส่งเสริมให้บริษัทสามารถเปิดรับโอกาสทางธุรกิจได้อย่างต่อเนื่อง

การรายงานความเสี่ยง มีขั้นตอนการรายงานความเสี่ยงประเภทต่างๆ อย่างครอบคลุม
ทันเวลาและเหมาะสม
มีการรายงานความคืบหน้าของการปฏิบัติงานของคณะกรรมการบริหารความเสี่ยงของบริษัทต่อคณะกรรมการตรวจสอบ
4 ครั้ง ภายหลังจากที่มีการประชุมคณะกรรมการบริหารความเสี่ยงแต่ละครั้ง
และรายงานสรุปต่อคณะกรรมการบริษัท 2 ครั้ง

ในปี 2552 คณะกรรมการบริหารความเสี่ยงได้ดำเนินการเพื่อให้มั่นใจว่า
การจัดการความเสี่ยงมีความเพียงพอและเหมาะสม
สามารถจัดการความเสี่ยงให้อยู่ในระดับที่ยอมรับได้
และการบริหารความเสี่ยงได้ถูกนำไปปฏิบัติอย่างต่อเนื่อง
สนับสนุนให้มีวัฒนธรรมการบริหารความเสี่ยง ตลอดจนได้ให้ความเห็นต่างๆ
แก่ทุกหน่วยงานอย่างตรงไปตรงมา เพื่อประโยชน์สูงสุดต่อบริษัทและผู้ถือหุ้นทุกราย
รวมถึงผู้มีส่วนได้เสียอื่นๆ อย่างเหมาะสม

นายนริศ เชยกลิ่น

  ประธานคณะกรรมการบริหารความเสี่ยง

รายงานคณะกรรมการบรรษัทภิบาล

คณะกรรมการบริษัท ได้ยึดถือแนวปฏิบัติตามนโยบายการกำกับดูแลกิจการที่ดี
และส่งเสริมให้มีการปฏิบัติและพัฒนาด้านการกำกับดูแลกิจการที่ดีอย่างต่อเนื่องเพื่อให้สอดคล้องกับข้อกำหนดของตลาดหลักทรัพย์แห่งประเทศไทย
และแนวทางปฏิบัติที่ดี
ที่เป็นที่ยอมรับและปฏิบัติของสากล โดยได้มีการแต่งตั้งคณะกรรมการบรรษัทภิบาล
เพื่อปฏิบัติหน้าที่กำกับดูแลการดำเนินงานของบริษัทฯ ให้เป็นไปตามหลักการกำกับดูแลกิจการที่ดี
และมีคณะทำงานด้านการรณรงค์ส่งเสริมและประชาสัมพันธ์บรรษัทภิบาลเพื่อรับผิดชอบในการกำหนดแผนการดำเนินงาน
การรณรงค์ และการประชาสัมพันธ์
เพื่อสร้างการรับรู้และตระหนักในเรื่องบรรษัทภิบาลและความรับผิดชอบต่อสังคมให้กับผู้บริหารและพนักงานทุกระดับอย่างมีประสิทธิภาพและประสิทธิผล

ในปี 2552 มีการประชุมคณะกรรมการบรรษัทภิบาลเพื่อรับทราบความคืบหน้า
และทบทวนการปฏิบัติหน้าที่ให้เป็นไปตามนโยบายการกำกับดูแลกิจการที่ดีและแผนงานที่กำหนดไว้
รวมทั้งสิ้น 4 ครั้ง โดยสรุปผลการปฏิบัติงานด้านบรรษัทภิบาลของบริษัทฯ ได้ดังนี้

1)  กำกับดูแลให้ผู้บริหารและพนักงานยึดถือและปฏิบัติตามนโยบายการกำกับดูแลกิจการที่ดี
    ที่คณะกรรมการบริษัทอนุมัติไว้

2)  ส่งเสริมให้มีการจัดกิจกรรมเผยแพร่การปฏิบัติตามนโยบายการกำกับดูแลกิจการที่ดี
    และหลักบรรษัทภิบาลของบริษัทอย่างต่อเนื่อง ดังนี้

    -   ติดประกาศและสื่อประชาสัมพันธ์ เกี่ยวกับหลักบรรษัทภิบาล 6 ข้อของบริษัท ได้แก่
        “ซื่อสัตย์สุจริต เปิดกว้างโปร่งใส ให้ความเสมอภาค ให้ความเป็นธรรม ยึดมั่นคำสัญญา
        ใส่ใจดูแลสังคม”
        เพื่อช่วยเสริมสร้างความตระหนักและเน้นย้ำให้ทุกคนในองค์กรนำหลักบรรษัทภิบาลไปปฏิบัติอย่างจริงจัง

    -   จัดปฐมนิเทศพนักงานใหม่ให้มีความรู้ความเข้าใจเกี่ยวกับหลักบรรษัทภิบาล
        จรรยาบรรณพนักงาน และค่านิยมองค์กร

    -   จัดกิจกรรม Communication Day ในทุกสาขาของบริษัท
        เพื่อสื่อสารหลักบรรษัทภิบาลของบริษัทผ่านกิจกรรมสันทนาการต่างๆ
        ให้ผู้บริหารและพนักงานทุกคน ได้รับทราบข้อมูลในแนวทางเดียวกัน

    -   เผยแพร่ข้อมูลข่าวสารเกี่ยวกับนโยบายและกิจกรรมด้านการกำกับดูแลกิจการที่ดีต่างๆ
        ทาง Intranet และหน้าจอคอมพิวเตอร์ (Desktop Wallpaper) ภายในองค์กร
        เพื่อประสิทธิภาพในการสื่อสารข้อมูลที่ทันสมัย เข้าถึงได้ง่าย และสะดวกรวดเร็ว

    -   จัดทำบทความที่มีภาพประกอบภายใต้หัวข้อ “CG ง่ายที่จะทำและเราก็ทำได้”
        โดยจัดพิมพ์ในวารสาร ADMIRED Newsletter ซึ่งเป็นวารสารราย 2
        เดือนภายในบริษัท
        เพื่อเสริมสร้างความเข้าใจของพนักงานเกี่ยวกับการปฏิบัติงานควบคู่กับการปฏิบัติตามหลักบรรษัทภิบาลของบริษัท

    -   เปิดโอกาสให้พนักงานทุกคนได้มีส่วนร่วมในการเสนอความคิดเห็นที่เป็นประโยชน์และสร้างสรรค์
        รวมถึงข้อร้องเรียนต่างๆ ผ่านกล่อง idea-Box ซึ่งอยู่ตามจุดต่างๆ ในแต่ละสาขา
        หรือส่งทางไปรษณีย์ ตู้ปณ.99 ปณฝ.ประตูน้ำ กรุงเทพฯ 10409

    -   จัดให้มีช่องทางสำหรับผู้ที่มีส่วนได้เสียกลุ่มต่างๆ ที่มีข้อสงสัย
        หรือพบเห็นการกระทำที่สงสัยว่ามีการฝ่าฝืนหรือไม่ปฏิบัติตามกฎหมาย ข้อบังคับ
        หรือจรรณยาบรรณ สามารถแจ้งเบาะแสหรือร้องเรียนได้ที่
        คณะกรรมการตรวจสอบของบริษัท ซึ่งมีหลายช่องทาง เช่น ทางอีเมล์ :
        whistleblower@cpn.co.th จดหมายปิดผนึก หรือทางโทรศัพท์ (02) 667-5555
        ต่อ 1200 เป็นต้น

    -   จัดกิจกรรมของกลุ่ม CPN อาสา
        และรณรงค์ให้พนักงานได้มีส่วนร่วมในการทำกิจกรรมเพื่อสังคม

    -   เชิดชู “คนดี คน CPN”
        เพื่อยกย่องชมเชยพนักงานที่เป็นแบบอย่างในการประพฤติปฏิบัติตนตามหลักบรรษัท
        ภิบาล และเป็นที่ยอมรับของเพื่อนพนักงานโดยทั่วไปในแต่ละสาขา
        เพื่อสร้างความภาคภูมิใจให้กับพนักงาน และแสดงถึงเจตนารมณ์ของ CPN
        ที่ยึดมั่นในหลักบรรษัทภิบาลอย่างแท้จริง

3)  กำหนดนโยบายและผลักดันการดำเนินการด้านความรับผิดชอบต่อสังคมที่สอดคล้องกับแผนงานบริษัทฯ
    เช่น การดำเนินการด้านสิ่งแวดล้อมให้โครงการภายใต้การบริหารของ CPN
    มีระบบการจัดการสิ่งแวดล้อมที่ได้มาตรฐานตาม ISO 14001 : 2004
    การดำเนินการเกี่ยวกับการอนุรักษ์พลังงาน การดำเนินการด้านความปลอดภัยและอาชีวอนามัย
    และการดำเนินการด้านกิจกรรมเพื่อสังคมและชุมชน เป็นต้น

4)  ทบทวนนโยบาย จรรยาบรรณ ตลอดจนแนวทางการปฏิบัติด้านการกำกับดูแลกิจการของบริษัทฯ
    ให้สอดคล้องกับหลักการกำกับดูแลกิจการที่ดีของตลาดหลักทรัพย์แห่งประเทศไทย ปี 2549
    และหลักการกำกับดูแลกิจการของ OECD (The Organization for Economic
    Co-Operation and Development) เพื่อยกระดับการกำกับดูแลกิจการของบริษัทฯ
    ให้ทัดเทียมกับแนวทางปฏิบัติระดับสากล

5)  ตรวจประเมินความเข้าใจของพนักงานเกี่ยวกับหลักบรรษัทภิบาลโดยใช้แบบประเมินผลความพึงพอใจของพนักงาน
    (Employee Opinion Survey: EOS) และแบบประเมินในการจัดกิจกรรม
    Communication Day
    เพื่อนำผลที่ได้มาพัฒนาแนวทางการประชาสัมพันธ์เกี่ยวกับเรื่องบรรษัทภิบาลภายในองค์กรต่อไป

6)  รายงานการดำเนินงานเกี่ยวกับการกำกับดูแลกิจการที่ดีของบริษัทฯ ให้คณะกรรมการตรวจสอบ
    และคณะกรรมการบริษัท รับทราบเป็นประจำ

ทั้งนี้ ในปี 2552
คณะกรรมการบรรษัทภิบาลได้ปฏิบัติหน้าที่ด้วยความมุ่งมั่นเพื่อพัฒนาการกำกับดูแลกิจการของบริษัทฯ
ให้เป็นไปตามแนวทางของตลาดหลักทรัพย์แห่งประเทศไทย และหลักปฏิบัติสากลอย่างต่อเนื่อง
และเต็มความสามารถ เพื่อประโยชน์สูงสุดของบริษัทฯ ผู้ถือหุ้นทุกราย รวมถึงผู้มีส่วนได้เสียอื่นๆ
อย่างเหมาะสมแล้ว ซึ่งบริษัทฯ เชื่อว่าการดำเนินงานภายใต้หลักการกำกับดูแลกิจการที่ดี
จะช่วยสร้างมูลค่าเพิ่มแก่องค์กร และส่งเสริมให้บริษัทฯ เติบโตอย่างต่อเนื่องและยั่งยืน

จากความทุ่มเทและให้ความสำคัญในการดำเนินการด้านบรรษัทภิบาลอย่างจริงจัง ตลอดจน
กรรมการ ผู้บริหาร และพนักงานทุกคน ให้ความร่วมมือและสนับสนุนอย่างเต็มที่
ส่งผลให้บริษัทมีผลคะแนนจากการประเมินรายงานการกํากับดูแลกิจการบริษัทจดทะเบียน ประจำปี
2552 ซึ่งประเมินโดยสมาคมส่งเสริมสถาบันกรรมการบริษัทไทย (Thai Institute of
Directors Association: IOD) อยู่ในเกณฑ์ ”ดีเลิศ”
โดยบริษัทยังคงมุ่งมั่นพัฒนามาตรฐานการดำเนินการด้านการกำกับดูแลกิจการและการรายงานอย่างต่อเนื่อง

นายนริศ เชยกลิ่น

  ประธานคณะกรรมการบรรษัทภิบาล